CELEX: 32007R1321
Language: hu
Date: 2007-11-12 00:00:00
Title: A Bizottság 1321/2007/EK rendelete ( 2007. november 12. ) a polgári légiközlekedési eseményekre vonatkozó, a 2003/42/EK európai parlamenti és tanácsi irányelv szerint cserélt információk központi adattárba történő rendezésével kapcsolatos végrehajtási szabályok meghatározásáról EGT-vonatkozású szöveg

13.11.2007   
            
            
               HU
            
            
               Az Európai Unió Hivatalos Lapja
            
            
               L 294/3
            
         
      A BIZOTTSÁG 1321/2007/EK RENDELETE
   
   (2007. november 12.)
   a polgári légiközlekedési eseményekre vonatkozó, a 2003/42/EK európai parlamenti és tanácsi irányelv szerint cserélt információk központi adattárba történő rendezésével kapcsolatos végrehajtási szabályok meghatározásáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a polgári légi közlekedésben előforduló események jelentéséről szóló, 2003. június 13-i 2003/42/EK európai parlamenti és tanácsi irányelvre (1) és különösen annak 6. cikke (4) bekezdésére,
   mivel:
   
               (1)
            
            
               A 2003/42/EK irányelv előírja, hogy az események jelentésére nemzeti rendszert kell létrehozni azzal a céllal, hogy biztosítsák a légi biztonságra vonatkozó információk jelentését, összegyűjtését, értékelését, feldolgozását és nemzeti adatbázisokban történő tárolását.
            
         
               (2)
            
            
               A tagállamoknak részt kell venniük a biztonságra vonatkozó információk cseréjében, és a Bizottságnak elő kell segítenie az ilyen információk cseréjét kizárólag a légiközlekedési balesetek és repülőesemények megelőzése – tehát nem a vétkesség vagy a felelősség megállapítása, illetve a biztonsági teljesítmény értékelése – céljából.
            
         
               (3)
            
            
               Az információk továbbításánál az egész adatbázisra kiterjedő védelem biztosítása mellett a lehető legnagyobb mértékben ki kell használni a modern technikát.
            
         
               (4)
            
            
               A nagy mennyiségű információ tagállamok közti cseréjének leghatékonyabb módja a nemzeti adatbázisokból feltöltött és minden tagállam számára elérhető központi adattár létrehozása.
            
         
               (5)
            
            
               A 2003/42/EK irányelv 5. cikkének (1) bekezdése alapján létrehozott egyes nemzeti mechanizmusok egyedi jellegének figyelembevétele érdekében a tagállamok által szolgáltatott adatok frissítésének részleteit a Bizottság és az egyes tagállamok által közösen jóváhagyott műszaki protokollok formájában kell lefektetni.
            
         
               (6)
            
            
               A minőségbiztosítási folyamatok végrehajthatósága érdekében, illetve egyazon esemény két tagállam általi jelentését elkerülendő, minden, a nemzeti adatbázisban tárolt adatnak a központi adattárban is szerepelnie kell.
            
         
               (7)
            
            
               A 2003/42/EK irányelv 7. cikke (1) bekezdésének helyes alkalmazása érdekében minden, a polgári légi közlekedés biztonságának felügyeletével vagy polgári légiközlekedési balesetek és repülőesemények kivizsgálásával a Közösségben megbízott szervezetnek hozzáférési jogot kell biztosítani a kicserélt adatokhoz.
            
         
               (8)
            
            
               A 2003/42/EK irányelv 5. cikke (3) bekezdésének értelmében a 94/56/EK tanácsi irányelvnek (2) megfelelően vizsgált balesetekkel és súlyos repülőeseményekkel kapcsolatos adatokat szintén ezekben az adatbázisokban kell tárolni. Folyamatban lévő kivizsgálás esetén azonban csak tényszerű adatokat szabad az adatbázisokba táplálni: az érintett balesetekre és súlyos repülőeseményekre vonatkozó, mindenre kiterjedő információk a kivizsgálás lezárulta után kerülnek az adatbázisba.
            
         
               (9)
            
            
               A Bizottságnak e rendelet hatálybalépését követő két év elteltével felül kell vizsgálnia a kicserélt adatok biztonság szempontjából vett relevanciáját.
            
         
               (10)
            
            
               Az e rendeletben előírt intézkedések összhangban vannak a polgári légi közlekedés területén a műszaki előírások és a közigazgatási eljárások összehangolásáról szóló, 1991. december 16-i 3922/91/EGK tanácsi rendelet (3) 12. cikkével létrehozott repülésbiztonsági bizottság véleményével,
            
         ELFOGADTA EZT A RENDELETET:
   1. cikk
   Tárgy
   E rendelet a tagállamok között a 2003/42/EK irányelv 6. cikke (1) bekezdésének megfelelően kicserélt, biztonságra vonatkozó információk központi adattárba történő rendezésére vonatkozó intézkedéseket írja elő.
   2. cikk
   Központi adattár
   (1)   A Bizottság központi adattárat hoz létre és működtet a tagállamok által a 2003/42/EK irányelv 6. cikkének (1) bekezdése alapján szolgáltatott összes információ tárolására.
   (2)   Minden tagállam megegyezik a Bizottsággal a központi adattár frissítésére vonatkozó műszaki protokollokról, amelyek alapján minden, a 2003/42/EK irányelv 5. cikkének (2) és (3) bekezdésében hivatkozott nemzeti adatbázisban szereplő, biztonságra vonatkozó adat átkerül a központi adattárba. Ez hivatott biztosítani, hogy minden, a nemzeti adatbázisokban szereplő, biztonságra vonatkozó információ bekerüljön a központi adattárba.
   (3)   A 2003/42/EK irányelv 7. cikkének (1) bekezdésével összhangban minden, a polgári légi közlekedés biztonságának felügyeletével vagy polgári légiközlekedési balesetek és repülőesemények kivizsgálásával a Közösségben megbízott szervezetnek online hozzáférése lesz a központi adattárban szereplő minden adathoz, kivéve az olyanokat, amelyek segítségével a jelentés tárgyát képező üzemeltető vagy légi jármű közvetlenül azonosítható.
   (4)   Az ilyen, bizalmasan kezelhető adat az üzemeltető neve, azonosító kódja, hívójele vagy járatszáma, illetve a légi jármű lajstromjele vagy sorozat-/gyártási száma.
   Az olyan esetekben, amikor ezen adatok valamelyike szükséges a biztonsági elemzéshez, engedélyt kell kérni az adatot szolgáltató tagállamtól.
   3. cikk
   A kivizsgálásokkal kapcsolatos adatok
   A balesetekkel és a súlyos repülőeseményekkel kapcsolatos alapvető tényszerű információkat folyamatban lévő kivizsgálás esetén is el kell juttatni a központi adattárba. A kivizsgálás lezárultát követően minden adatot – amennyiben rendelkezésre áll, a végleges vizsgálati jelentés angol nyelvű összefoglalását is – mellékelni kell.
   4. cikk
   Felülvizsgálat
   E rendelet hatálybalépése után két évvel a Bizottság felülvizsgálja a tárolt és kicserélt adatok biztonság szempontjából vett relevanciáját.
   5. cikk
   Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2007. november 12-én.
      
         
            a Bizottság részéről
         
         Jacques BARROT
         
         
            alelnök
         
      
   
   
      (1)  HL L 167., 2003.7.4., 23. o.
   
      (2)  HL L 319., 1994.12.12., 14. o.
   
      (3)  HL L 373., 1991.12.31., 4. o. A legutóbb az 1900/2006/EK európai parlamenti és tanácsi rendelettel (HL L 377., 2006.12.27., 176. o.) módosított rendelet.